Bryllupsreiseøyer kutter forbudet mot spa
Kontrabeskjeden kommer under en uke etter romjulens sjokkmelding: Da fikk samtlige luksushoteller i landet beskjed om å stenge spaene sine, som det islamistiske opposisjonspartiet Adhaalath hevder er et skalkeskjul for prostitusjon. Avgjørelsen kunne bli kritisk for øystaten i Det indiske hav. Hele 27,5 prosent av landets innbyggere er nemlig sysselsatt i turistindustrien, ifølge World Travel & Tourism Council. Og spesielt populær er Maldivene for bryllupsreiser - med sine hvite strender, krystallklart vann og 1192 små koralløyer, men også relativt høye priser. Derfor vil trolig mange hotell- og restaurantansatte trekke etter lettelsens sukk etter dagens kunngjøring fra president Mohammed Nasheed. - Regjeringen har bestemt at vi skal åpne alle spa og gi turistene alle tjenester som vi tidligere. Turoperatørene var svært bekymret etter stengningen, sier han til nyhetsbyrået AP. Han sier derimot ingenting om de andre innrømmelsene regjeringen kom med etter islamistenes protester 23. desember: Da offentliggjorde regjeringen planer om å totalforby alkohol og svinekjøtt på Maldivene. Staten har bedt landets høyesterett om å komme med en dom som fastslår disse forbudene, men ifølge den maldiviske avisen Haveeru kan høyesterett ikke bekrefte at den har mottatt saken. Det er heller ikke sikkert at spaanleggene vil forbli åpne særlig lenge. Ifølge AP gjelder beskjeden om å gjenåpne dem kun frem til høyesterett har avgjort hvorvidt spa er i strid med islam. Ving, Star Tour og Magellan Tours er blant selskapene som selger pakkereiser til Maldivene fra Norge.
Presidenten på Maldivene har gitt landets luksushoteller ordre om å gjenåpne spaanleggene.